
a Képviselő-testület 2019. június 13-ai ülésére

Tisztelt Képviselő-testület!

Tárgy: 
Együttműködési Megállapodás megkötése a Budapesti Vasutas Sport Club - Zugló Közhasznú Egyesülettel a Hajós Alfréd Magyar - Német Két Tanítási Nyelvű Általános Iskola területén megvalósuló kézilabda pálya burkolatcseréjéhez

I. Előzmények

A Budapesti Vasutas Sport Club - Zugló Közhasznú Egyesület (a továbbiakban: BVSC) elnöke 2019. május 21-én kelt levelében tájékoztatta az Önkormányzatot, hogy a 2019/20. évi TAO támogatási időszakra vonatkozó sportfejlesztési programjában szerepeltette a Hajós Alfréd Magyar - Német Két Tanítási Nyelvű Általános Iskola területén megvalósuló sportpálya burkolatcsere programelemet. A Zuglói Hajós Alfréd Általános Iskola elhelyezését szolgáló az ingatlan-nyilvántartásban 29973/316 hrsz. alatt található, természetben a 1142 Budapest, Ungvár utca 36. szám alatti ingatlan tulajdoni lapját az 1. melléklet tartalmazza.
A sportfejlesztési programot a Magyar Kézilabda Szövetség bírálja el. A Magyar Kézilabda Szövetség a támogatási kérelemről való döntéshez az Önkormányzat tulajdonosi hozzájárulásának és 15 éves sport célú hasznosításra vonatkozó nyilatkozatának becsatolását írta elő a BVSC részére.
A BVSC kérelemmel (2. melléklet) fordult az Önkormányzat felé, és kérte a szükséges nyilatkozatok megadását a beruházáshoz. A kérelméhez csatolta a beruházás műszaki leírását és a költségbecslését, valamint a nyilatkozatmintákat.

A tervezett beruházás értéknövekedést eredményez az önkormányzat tulajdonán.
A látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI. 30.) Korm. rendelet előírja helyi önkormányzat tulajdonában álló ingatlanon történő, sportcélú ingatlan-fejlesztést érintő tárgyi eszköz beruházás esetére, hogy a BVSC a sportfejlesztési programja keretében megvalósításra kerülő beruházással érintett sportcélú ingatlan vonatkozásában az üzembe helyezéstől számított 15 évig az ingatlan használatára jogosult. A beruházás átadását az ingatlantulajdonos – vagyis az Önkormányzat részére, az üzemeltetési költségek viselését, a BVSC használati jogának a kereteit és minden járulékos kérdést jelen előterjesztés 3. mellékleteként csatolásra kerülő Együttműködési Megállapodás rendezi.
A sportfejlesztés a köznevelési intézmény területén elhelyezkedő elhasználódott műfüves labdarúgó pályát érinti. A műfüves labdarúgó pálya helyén korszerű szabadtéri kézilabda pálya valósul meg, ha a támogatást a Magyar Kézilabda Szövetség megítéli a BVSC részére.

A beruházáshoz a BVSC nem kéri önerő biztosítását az Önkormányzattól.
II. Vélemények
A Zuglói Hajós Alfréd Általános Iskola elhelyezését szolgáló az ingatlan-nyilvántartásban 29973/316 hrsz. alatt felvett, természetben a 1142 Budapest, Ungvár utca 36. szám alatt található ingatlan, és a beruházással érintett labdarúgó pálya az Önkormányzat tulajdonában és kezelésében van. A vagyonelem a korlátozottan forgalomképes törzsvagyon részét képezi.
Az Építéshatósági Osztály véleménye: 

Az előterjesztés mellékletében megjelölt munkák tekintetében építésügyi hatósági engedélyt nem kell kérni.

Felhívjuk azonban a beruházó és a kivitelező figyelmét az alábbiakra:
· Jelen tulajdonosi hozzájárulás nem egyenértékű az építőipari kivitelezési tevékenységről szóló 191/2009. (IX.15.) Korm. rendelet 3.§ (2a) bekezdésbe foglalt nyilatkozattal, mely szerint az általános építmények körében, ha az építtető nem az építési tevékenységgel érintett telek, építmény vagy építményrész tulajdonosa, a kivitelezési szerződés mellékletét képezi az a teljes bizonyító erejű magánokiratba foglalt nyilatkozat, amelyben a telek, építmény, építményrész tulajdonosa az építési munkaterület átadás-átvételét tudomásul veszi.
· Amennyiben a kivitelezés nem tanításmentes időszakban történik, akkor a munkaterület lehatárolását megfelelően módon biztosítani kell.
· A munkavégzés zaj- és porszennyezést nem okozhat, annak elkerülése érdekében minden intézkedést meg kell tenni (a nyári időszakban ez fokozottabban jelentkező probléma).
· Az országos településrendezési és építési követelményekről szóló 253/1997. (XII. 20.) Korm. rendelet (OTÉK) 54.§ (1) bekezdés d) pontja alapján az építményt úgy kell megvalósítani, hogy fényszennyezést ne okozzon.

Fényszennyezés: olyan mesterséges zavaró fény, ami a horizont fölé vagy nem kizárólag a megvilágítandó felületre és annak irányába, illetve nem a megfelelő időszakban világít, ezzel káprázást, az égbolt mesterséges fénylését vagy káros élettani és környezeti hatást okoz, beleértve az élővilágra gyakorolt negatív hatásokat is.

A fentiek alapján a pálya megvilágítás létesítése során fokozottan kell ügyelni arra, hogy a környező házaknál, illetve a közeli forgalmi csomópontban a nem megfelelő fényerősség és beállítás zavaró hatást ne okozzon.
Főmérnökség véleménye: Az elhasználódott műfüves pálya burkolatának EPDM burkolatra cserélésével és világítás kialakításával a Főmérnökség egyetért.

A Főépítészi Csoport véleménye: 

Gazdasági Osztály véleménye:
A Jogi Osztály véleménye: A Jogi Osztály az előterjesztéssel kapcsolatosan nem tesz észrevételt.

III. Bizottsági vélemények

Az előterjesztést a Köznevelési, Kulturális, Ifjúsági és Sport Bizottság, valamint a Tulajdonosi és Közbeszerzési Bizottság tárgyalja. A bizottság véleményének az ismertetésére a Képviselő-testület ülésén kerül sor.
IV. Határozati javaslat

Budapest Főváros XIV. Kerület Zugló Önkormányzat Képviselő-testülete

...../2019. (VI. 13.) önkormányzati határozata
Zugló Önkormányzata és a Budapesti Vasutas Sport Club - Zugló Közhasznú Egyesület együttműködési megállapodásáról

1. Budapest Főváros XIV. Kerület Zugló Önkormányzatának Képviselő-testülete hozzájárul a Budapesti Vasutas Sport Club - Zugló Közhasznú Egyesülettel a vagyon tulajdonjogának rendezését is tartalmazó együttműködési megállapodás megkötéséhez a 3. melléklet szerinti tartalommal.
2. A Képviselő-testület felhívja a polgármestert az együttműködési megállapodás aláírására, továbbá a szükséges nyilatkozatok rendelkezésre bocsátására.
3. Budapest Főváros XIV. Kerület Zugló Önkormányzatának Képviselő-testülete úgy dönt, hogy a BVSC által a Hajós Alfréd Magyar – Német Két Tanítási Nyelvű Általános Iskola területén műfüves labdarúgó pálya helyén látvány-csapatsport támogatásból megvalósítandó kézilabda pálya burkolatcseréhez a tulajdonosi hozzájárulást megadja és vállalja a beruházás 15 éves sport célú hasznosítását.
Határidő: azonnal
Felelős: Karácsony Gergely polgármester (Jogi Osztály útján)
A határozathozatal az Mötv. 50. §-a alapján egyszerű szótöbbséget igényel. 

Budapest, 2019. június 6. 

 Rozgonyi Zoltán 

alpolgármester 

Mellékletek:
1. melléklet: tulajdoni lap
2. melléklet: BVSC kérelem
3. melléklet: Együttműködési megállapodás

